सूर्य नवग्रहों में राजा का स्थान रखता है। जैसा की हम सभी सुनते आये हैं कि प्राचीन समय में राज्य की सभी गतिविधियाँ राजा के चारों ओर गति किया करती थी। राज्य का प्रत्येक फैसला राजा से होकर जाता था और राजा का निर्णय ही अंतिम निर्णय हुआ करता था। आज राज्य का संचालन राजा के हाथ से निकल कर राज्य की सरकारों के हाथ में पहुँच गया है। अधिकारों की बागडोर आज भी वही है, केवल इन्हे थामने वाले हाथ बदल गए हैं। जो गौरवपूर्ण स्थान आज सरकार को प्राप्त है, वही पद -प्रतिष्ठा ग्रहों में सूर्य को प्राप्त है। सूर्य ग्रह आत्मविश्वास, सरकारी काम - काज, कर प्रणाली और शरीर में हड्डियों का कारक माना गया है। रोगों से लड़ने की शक्ति हमें सूर्य से ही प्राप्त होती है। यही वजह है कि सूर्य की स्थिति न केवल जन्मकुंडली में विशेष महत्व रखती है, बल्कि गोचर में भी सूर्य के राशि बदलाव को खासी अहमियत दी जाती है।